Návrh na odvolanie a vymenovanie predstaviteľa Slovenskej republiky v Medzinárodnom výbore pre legálnu metrológiu
Medzinárodná organizácia pre legálnu metrológiu (Organisation Internationale de Métrologie Légale, ďalej len „OIML“) je popri Metrickej konvencii druhou medzivládnou metrologickou organizáciou, ktorá bola založená v roku 1955 s cieľom podporovať globálnu harmonizáciu požiadaviek a postupov v legálnej metrológii.
OIML v súčasnosti združuje 57 členských štátov, ktoré aktívne pôsobia v štruktúrach OIML a 58 členov korešpondentov, ktorí majú štatút pozorovateľa. Členmi OIML sú všetky členské štáty Európskej únie. Československá republika bola členským štátom OIML od roku 1961, Slovenská republika je členským štátom OIML od roku 1993.
Potreba členstva Slovenskej republiky v OIML sa v plnej miere prejavila v procese prípravy a harmonizácie slovenskej metrologickej legislatívy s legislatívou členských štátov Európskej únie v období pred vstupom Slovenskej republiky do Európskej únie. V tomto procese sa vychádzalo zo smerníc Európskych spoločenstiev a iných právne záväzných aktov Európskej únie, ale aj z medzinárodných odporúčaní a interpretačných dokumentov vypracovávaných v OIML. Implementácia týchto dokumentov a právne záväzných aktov Európskej únie do národných predpisov a ich následná aplikácia v praxi je aktuálnou úlohou aj v súčasnosti, najmä v oblastiach nepokrytých metrologickou legislatívou Európskej únie.
Harmonizácia metrologickej legislatívy Slovenskej republiky s medzinárodnými odporúčaniami OIML a tým odstraňovanie technických prekážok v medzinárodnom obchode je v súlade s cieľmi politiky Slovenskej republiky, jej ekonomickými zámermi i odbornými cieľmi. Preto je členstvo Slovenskej republiky v OIML v záujme Slovenskej republiky vo vysokej miere.
Riadiacim orgánom OIML je Medzinárodný výbor pre legálnu metrológiu (International Committee of Legal Metrology) združujúci zástupcov všetkých členských štátov OIML, ktorí sú menovaní vládami svojich krajín. 
Úrad pre normalizáciu, metrológiu a skúšobníctvo Slovenskej republiky je ústredným orgánom štátnej správy pre oblasť metrológie a odborným garantom členstva Slovenskej republiky v OIML.
Uznesením vlády SR č. 589 z 8. 9. 2010 bol za predstaviteľa Slovenskej republiky v OIML vymenovaný prof. Ing. Jozef Mihok, DrSc., vtedajší predseda ÚNMS SR, ktorý v tejto funkcii vystriedal  Ing. Ivetu Botkovú, zamestnankyňu Slovenského metrologického ústavu, štátnej príspevkovej organizácie, ktorej zriaďovateľom je Úrad pre normalizáciu, metrológiu a skúšobníctvo Slovenskej republiky, ktorá bola do tejto funkcie menovaná uznesením vlády SR č. 334 z 21. mája 2008.
	Vzhľadom na skutočnosť, že prof. Ing. Jozef Mihok, DrSc. už nie je zamestnancom Úradu pre normalizáciu, metrológiu a skúšobníctvo SR, je nevyhnutné vykonať personálne zmeny, t.j. odvolať prof. Ing. Jozefa Mihoka, DrSc. z funkcie predstaviteľa Slovenskej republiky v Medzinárodnom výbore pre legálnu metrológiu a vymenovať namiesto nej nového predstaviteľa, ktorý bude reprezentovať záujmy Slovenskej republiky v tejto medzinárodnej organizácii.
	Za nového predstaviteľa Slovenskej republiky v Medzinárodnom výbore pre legálnu metrológiu je navrhnutý doc. Ing. Martin Halaj, PhD., zastupujúci generálny riaditeľ Slovenského metrologického ústavu, ktorý spĺňa všetky požiadavky na výkon tejto funkcie.